钦定古今图书集成/明伦汇编/氏族典/第112卷 > 崔涣
## 钦定古今图书集成/明伦汇编/氏族典/第112卷 > 崔涣

按《唐书崔元𬀩传》：“元𬀩子璩，璩子涣，博综经术，长论
议。十岁居父丧，毁辟加人，陆元方异之。起家亳州司
功参军，累迁司门员外郎。杨国忠恶不附己，出为巴
西太守。元宗西狩，迎谒于道，帝见占奏，以为明治体，
恨得之晚。房琯亦荐之，即日拜门下侍郎，同中书门
下平章事。肃宗立，与韦见素等同赴行在，时京师未”
复，举，选不至，诏涣为江淮宣谕选补使，收采遗逸。以
不职罢为左散骑常侍，兼馀杭太守、江东采访防御
使。入迁吏部侍郎、集贤院待制。简淡自处，时望尤重。
迁御史大夫。元载辅政，与中官董秀槃结固宠，涣疾
之，因进见，慨然论载奸。会涣兼税地、青苗钱物使，以
钱给百官，而吏用下直为使料，上直“为百司料。”载讽
皇城副留守张清擿其非，诏尚书左丞蒋涣按实，且
载所恶，由是贬道州刺史。卒，赠太子太傅，谥曰元。